Obert el termini de preinscripció de la Nau Gran 2024-25
02 de juliol 2024

Les persones interessades a **matricular-se en la Nau Gran per al curs 2024-25** ja poden preinscriure's i tenen de termini fins al 26 de juliol. La prematriculació es realitza emplenant la documentació disponible en el lloc web [https://www.uv.es/uvweb/uvsociedad/es/nau-gran/nau-gran-sagunt/informacion-matricula-1286330968464.html](https://www.uv.es/uvweb/uvsociedad/es/nau-gran/nau-gran-sagunt/informacion-matricula-1286330968464.html). La matrícula serà per rigorós ordre de preinscripció, i la Universitat es posarà en contacte amb els estudiants acceptats una vegada finalitze el període de preinscripció.

Les persones interessades han de completar el full d'inscripció i l'ordre de domiciliació disponibles (només per a l'alumnat de primer curs), i enviar-los junt amb una fotocòpia del DNI i una fotografia de carnet al correu electrònic [naugransagunt@uv.es](mailto:naugransagunt@uv.es).

Esta és la segona edició d'un programa de formació per a **persones majors de 50 anys** que en el seu primer any va tindre un gran acolliment i ampliant-se el nombre de persones participants.

Toni Iborra, regidor d'Universitat, Ciència i Innovació, declara que "la primera edició de la Nau Gran a Sagunt, va superar totes les nostres expectatives. El fet d'ampliar el nombre de places per curs va demostrar l'interés que té la ciutadania per la formació i la qualitat de la programació i professorat de la Universitat de València".

"Per a nosaltres la col·laboració amb la universitat és fonamental per a incrementar l'oferta formativa a la ciutat i per això volem agrair la seua predisposició per a crear noves línies d'acció que siguen d'interés per a la ciutadania i posen en valor diferents branques del coneixement", afig el regidor.

![](/media/rxwpeol4/iborra_c.jpg?width=850&height=566.6666666666666)

Enguany, el primer curs es manté dividit en dos quadrimestres amb quatre assignatures: "Prehistòria, arqueologia i història antiga", "El món grecollatí: literatura, transmissió i pervivència", "D’Arse a Saguntum", i "Mites i màgia en l'antiguitat". Les classes s'impartiran els dilluns i dimecres de 15.30 a 18.30 hores.

Els alumnes que ja van cursar el primer any continuaran els seus estudis amb un segon curs, aprofundint en la matèria a través de les següents assignatures: "Història medieval", "El grec per a la transmissió de la cultura clàssica", "Clàssics de la literatura" i "Art i patrimoni valencià". Este grup tindrà classes els dimarts i dijous de 15.30 a 18.30 hores. A més d'estes assignatures, completaran la seua formació amb un cicle de conferències de temàtica variada. **Tots dos grups tindran les seues classes en el Centre Cultural Mario Monreal.**

El preu de la matrícula és de 200,38 euros, fraccionat en dos pagaments, i les places s'assignaran per ordre d'inscripció fins a un màxim de 30 estudiants. Per a més informació, poden consultar al telèfon 963983800 de la Nau Gran o al 962655886 del departament d'Universitat, Ciència i Innovació de l'Ajuntament de Sagunt.

María Dolores Pitarch, delegada de la Rectora per al Programa Universitat-Societat, assenyala que "amb l'objectiu de col·laborar en la difusió i promoció del ric patrimoni cultural de la ciutat de Sagunt, la Universitat de València desenvolupa el programa Nau Gran i el complementa amb activitats com la Universitat Estacional, conferències especialitzades i exposicions. La difusió de la cultura científica universitària és un dels objectius prioritaris de la nostra universitat. Estem segurs que l'alumnat de la Nau Gran gaudirà també, com la resta de la societat saguntina, de totes estes activitats, al llarg de tot l'any, com a complement a la seua formació a l’aula".

La Nau Gran va nàixer en 2023 a Sagunt gràcies al ferm compromís de l'Ajuntament de Sagunt amb la formació al llarg de la vida, i té l'experiència, organització i gestió de la Universitat de València per a la seua posada en marxa. A través del seu programa formatiu, les persones interessades podran cursar un itinerari específic de tres cursos centrat en l'arqueologia, la història i el patrimoni del Mediterrani, amb especial atenció a Sagunt.

*   [](http://www.facebook.com/sharer.php?u=https://aytosagunto.es/va/actualitat/obert-el-termini-de-preinscripcio-de-la-nau-gran-2024-25/ "Facebook")
*   [](http://twitter.com/share?url=https://aytosagunto.es/va/actualitat/obert-el-termini-de-preinscripcio-de-la-nau-gran-2024-25/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/obert-el-termini-de-preinscripcio-de-la-nau-gran-2024-25/ "Linked In")
*   [](mailto:?body=https://aytosagunto.es/va/actualitat/obert-el-termini-de-preinscripcio-de-la-nau-gran-2024-25/)